**Урок-майстэрня “ПАДАРОЖЖА Ў ЗІМОВУЮ КАЗКУ”**

**(Паводле верша М. Багдановіча «Зімой»)**

**Мэта:** выклікаць пачуццё захаплення прыгажосцю і гармоніяй карцін прыроды, дапамагчы адчуць аўтарскі настрой, стан яго душы (адчуванне паўнаты і радасці жыцця, бадзёрасць, хваляванне, захапленне казачнымі краявідамі і зімовым вечарам), накіраваць увагу на мастацкія вобразы, інтанацыю твора, асаблівасці мовы; спрыяць развіццю маналагічнай мовы, умення працаваць у пары, развіццю літаратурна-творчых здольнасцей; садзейнічаць выхаванню пачуцця прыгожага, эстэтычнага, беражлівасці да акаляючага асяроддзя, зацікавіць пейзажнай лірыкай, асобай аўтара.

**Абсталяванне:** падручнік, мультымедыйная прэзентацыя, партрэт М. Багдановіча, зборнікі вершаў.

**Эпіграфы:** 1. *Сусвет, калі разглядаць яго філасофскі, складаецца з прыроды і душы. (Р. Эмерсон)*

*2. Заўжды, заўжды, у кожны міг*

*Мне пакланіцца хочацца прыродзе...*

*К. Кірэенка*

**Ход урока**

**Арганізацыйны момант**

**Праверка дамашняга задання**

Вучні чытаюць уласныя казкі пра палявыя краскі. Паказваюць ілюстрацыю да яе.

**Матывацыйна-ўстановачны этап**

1. Слова настаўніка.

Запрашаю вас у казачную краіну прыроды. Прырода — гэта кніга, у якой можна прачытаць аб усім, калі гэтага захацець (**слайды**).

*Запрашаю ўсіх у чароўную казку,*

*Што завецца прыроднай красою.*

*Няхай дзень вас атуліць*

*Сардэчнаю ласкай.*

*Хай не дрэнна вам будзе са мною.*

Зіма – казачная пара года, калі ўся прырода чароўна ператвараецца, замірае.

Новы раздзел падручніка “Прыроды вечная краса” адкрывае верш пра зіму, аўтарам якога з’яўляецца М. Багдановіч (**партрэт пісьменніка**).

Максім Багдановіч - адзін з любімых паэтаў беларусаў. I гэта невыпадкова, бо творы мастака слова вызначаюцца высокай паэтычнай культурай, у іх выяўлены дарагія і блізкія людзям думкі і пачуцці. Хочацца верыць, што Максім Багдановіч стане і вашым любімым паэтам.

Жыццё, на жаль, не песціла паэта. Калі яму было няпоўных пяць гадоў, памерла яго мама, якая так любіла Максіма і яго братоў Вадзіма і Лёву, гуляла з імі ў гульні, спявала, музыцыравала, клапоцячыся пра здароўе сваіх сыноў, выязджала разам з імі ў вёску да сваёй сястры, дзе хлопчыкі заводзілі сяброўства з сялянскімі дзецьмі.

Пры жыцці мамы дом Багдановічаў у Гародні поўніўся радасцю, звонкімі галасамі дзяцей, а пасля яе смерці бацька з сынамі пакінуў Беларусь, пераехаў у Расію, дзе ўсталяваўся па нейкі час у Ніжнім Ноўгарадзе. Там у Адама Ягоравіча хапала клопатаў. Не ставала часу, каб так шчодра аддаваць яго дзецям, як гэта рабіла мама. Жылося Максіму на далёкай ад Беларусі Волзе самотна. Калі навучыўся чытаць, яго сябрамі сталі кнігі, якія хлопчык так любіў, што сваякі празвалі яго Максімам-кніжнікам. Крыху раней ён адкрыў для сябе яшчэ аднаго сябра — прыроду, пра што сведчаць многія вершы паэта. З адным з іх мы пазнаёмімся сёння. Верш мае назву «Зімой».

* + - 1. Вызначэнне тэмы і мэты ўрока. Зварот да эпіграфаў.

**Перцэптыўна-камунікатыўны этап**

Работа з вучэбным матэрыялам:

а) першаснае ўспрыняцце верша.

Чытанне верша настаўнікам. Тлумачэнне незразумелых слоў.**(аўдыёзапіс чытання верша М.Багдановіча “Зімой”)**

Работа з тэкстам.

Вучні запісваюць у сшытках словы-асацыяцыі да слова *зіма.*

**Зіма –** снежная, марозная, скрыпучы снег, мяцель, завіруха, снежкі, радасць, бадзёрасць, сані, вяселле.

* Які настрой верша? *(Настрой паэта гарманічны, суладны з прыгажосцю прыроды)*
* Вызначце тэму верша. Як яна звязана з назвай верша?
* Знайдзіце мастацкія вобразы.
* Якім апісаны месяц у вершы? Якія зоркі?
* Як аўтар вітаецца з прыродай? Якім словам? Аб якіх пачуццях гэта гаворыць?
* Як мяняецца настрой к канцу верша? Як мяняецца інтанацыя? Звярніце ўвагу на націскі.
* Сфармулюйце галоўную думку верша.

**Хвілінка адпачынку**

— Патупайце нагамі, уявіце скрыпучы снег. Памахайце рукамі (вее мяцель), апусціце рукі (мяцель сціхла).

**Творчы этап (індывідуальна і ў парах)**

* + 1. Складанне ўласнай зімовай казкі «Якую я люблю зіму?»

Вучні слухаюць фрагменты з цыкла А. Вівальдзі «Поры года» («Зіма»). Адначасова ствараюць тэкст казкі.

* + 1. Чытанне і абмеркаванне казак.

Вучні чытаюць свае тэксты, абмяркоўваюць іх.

* + 1. Гутарка з класам.

**Рэфлексійна-ацэначны этап**

* Ці ўсё нам сёння ўдалося?

Дзеці вызначаюць свае пачуцці і запісваюць іх на мадэлях сэрцаў. Настаўнік чытае верш.

*Няхай казка ў жыцці стане явай для вас,*

*Стане ўтульным куточкам у свеце.*

*Бо хто верыў у цуды — душою не згас.*

*Яму шчасліва жыць на планеце.*

*Л. Валчок*

* Жывіце ў радасці! Няхай цуды здараюцца!

**Дамашняе заданне**

Вывучыць верш «Зімой» на памяць і намаляваць да яго ілюстрацыі.